**13. tétel: Különféle szövegek felépítése, egységei**

**A nyelv és a beszéd legnagyobb egysége a szöveg.** A mondatnál nagyobb, magasabb szintű nyelvi egység, egymással összefüggő mondatok sorából álló nyelvi egész.

**Tartalom szempontjából a teljesség, megformáltság, kerekség, lezártság** érzetét kell keltenie. **Szerkezetileg kisebb egységekre tagolódik**: fejezetekre, bekezdésekre, mondatokra, illetve bekezdésre, tárgyalásra, befejezésre. **Szerkezettípusa** szerint lehet: **lineáris** (időbeliségre, térbeli egységre, vagy logikai menetre épülő), **párhuzamos** vagy **ellentétező**, **mozaikszerű** vagy **keretes**, illetve **asszociatív** (képzettársításos) szerkezetű.

**A szöveg típusa mindig meghatározza, milyen szerkezeti egységekből épül fel**. Más egységekre tudunk bontani egy lírai szöveget, vagyis egy verset, és más egységekre egy hivatalos levél szövegét.

A szöveg **mikro- és makroszerkezetből** áll. A **mikroszerkezeti egységek** a szövegen belüli kisebb alkotóelemekből állnak össze. Ilyen alkotóelemek a **mondatok**, amelyek összekapcsolódnak, ezáltal létrehozzák a **mondattömböket** és a **bekezdéseket**. **A** **mondattömb a téma szerint szorosan összetartozó, egymással tartalmi-logikai viszonyban álló mondatok együttese.** A bekezdés pedig mondattömbökbe szerveződő mondatokból épülnek fel.

A szövegben a mondatok logikailag és tartalmilag összekapcsolódó egységeket, bekezdéseket alkotnak. **A bekezdés legfontosabb állítását tételmondatnak nevezzük**. A tételmondat tartalmát a többi mondattal részletezzük, magyarázzuk, érvekkel bizonyítjuk, következtetéseket vonunk le. **Szóbeli szövegekben** a bekezdéseket szövegfonetikai eszközök segítségével jelezzük.

**A makroszerkezeti egységek a bevezetés, a tárgyalás és a befejezés**, vagyis a bekezdésnél nagyobb szerkezeti egységek, illetve a **cím**.

A **cím** az egész szöveget átfogja. Feladata alapján lehet: **témamegjelölő, műfajmegjelölő, címkeszerű** (a szöveg témáját egy szóba sűrítetten jelzi), **reklámszerepű** (célja az érdeklődés felkeltése).

A **bevezetésben** találjuk az egész szövegre vonatkozó leglényegesebb állítást, a **fókuszmondatot**, melynek állítása az egész szövegre vonatkozik. A bevezetés egyik legfontosabb feladata ugyanis a **témamegjelölés**, tehát tartalmaznia kell egy mondatot, amely a teljes szöveg mondanivalóját lefedi. Milyen feladatai vannak még a bevezetésnek? Egyrészt **felkeltjük vele a figyelmet**. Másrészt **ráhangolunk** a szövegre, és **előkészítjük** a tartalmat. Legvégül **bemutatjuk** a szövegben szereplő személyeket, helyszíneket, eseményeket:

A **tárgyalás** több bekezdésből áll, ezért az egymás után következő részek sorrendje lineáris vagy logikai lehet.

A **befejezésben** **összegezzük** az elmondottakat, **levonjuk a következtetéseket**, megfogalmazzuk a tanulságokat. **Állásfoglalásunkat** nyomatékosíthatjuk érzelmi lezárással, illetve hatásos befejezésnek számít, ha adunk egy **kitekintést**, és a befogadó figyelmét a nagyobb összefüggések irányába tereljük.

A szépirodalomban az **epikus művek** hagyományos szerkezeti egységei:

1. Előkészítés (expozíció)
2. Bonyodalom
3. Kibontakozás
4. Tetőpont
5. Megoldás

A **drámai alkotások** – a reneszánsz kortól kezdve – ***felvonás*okra**, nagyobb szerkezeti egységekre tagolódnak; a felvonások egy-egy zártabb cselekményegységet foglalnak magukban. A ***jelenet*ek** kisebb szerkezeti egységek a felvonásokon belül. Lényegük a színpadon lévő szereplők számának változása, alapjuk vagy a színhely változása, vagy valamelyik szereplő színpadi megjelenése, illetve távozása.

**Szerkezete** a görög tragédiák nyomán:

1. alapszituáció, expozíció (az alaphelyzet ismertetése),

2. bonyodalom (elkülönítő mozzanatai: a válság vagy krízis),

3. kibontakozás (vagy késleltetés - retardáció)

4. tetőpont

5. végkifejlet (katasztrófa vagy megoldás).

Forrás: <http://zanza.tv/magyar-nyelv/szoveg/szovegek-felepitese-egysegei-szerkesztesi-szabalyai>

http://erettsegizz.com/magyar-nyelvtan/a-szoveg-szoban-es-irasban-tetel/

<http://tudasbazis.sulinet.hu/hu/magyar-nyelv-es-irodalom/irodalom/irodalom-8-osztaly/a-drama-jellemzoi/a-drama-jellemzoi>